สมิงบ้านไร่

**สมิงบ้านไร่** เป็นภาพยนตร์ไทยแนวโลดโผน ผจญภัย บทประพันธ์ของ ป.พิมล กำกับการแสดงโดย พันคำ  เข้าฉายเมื่อวันที่ 13 มีนาคม พ.ศ. 2507 ฉายครั้งแรกที่โรงภาพยนตร์คาเธ่ย์ ในระบบถ่ายทำฟิล์ม 16 มม. นำแสดงโดย มิตร ชัยบัญชา, เพชรา เชาวราษฎร์, ประจวบ ฤกษ์ยามดี , บุศรา นฤมิตร, อดุลย์ ดุลยรัตน์, พันคำ, วิไลวรรณ วัฒนพานิช, เชาว์ แคล่วคล่อง, ฤทธิ์ นฤบาล, สุคนธ์ คิ้วเหลี่ยม, ชาณีย์ ยอดชัย และ นางงามจากจังหวัดนครนายก อัมพิกา ดาราวรรณ ปัจจุบันฟิล์มภาพยนตร์เรื่อง สมิงบ้านไร่ ฉบับปี พ.ศ. 2507 ได้รับการสแกนและบูรณะโดย หอภาพยนตร์ (องค์การมหาชน) นอกจากนี้ ทางหอภาพยนตร์ยังได้จัดทำเสียงพากย์ใหม่โดยนักพากย์อาชีพ เพื่อนำไปฉายในกิจกรรมรำลึกถึง มิตร ชัยบัญชา ครบรอบ 50 ปี เมื่อวันที่ 8 ตุลาคม พ.ศ. 2563

สมิงบ้านไร่ ถูกนำกลับมาสร้างใหม่อีกครั้งในปี พ.ศ. 2522 กำกับโดย พรชัย สิริรัตน์ปัญญา นำแสดงโดย สมบัติ เมทะนี, ปิยะมาศ โมนยะกุล, ลักษณ์ อภิชาติ, สมจินต์ ธรรมทัต, เทพ โพธิ์งาม, อาทิตย์ ชัยทัศน์ และ โฉมฉาย ฉัตรวิไล อย่างไรก็ตาม ในปัจจุบันไม่ปรากฏว่ามีฟิล์มต้นฉบับหรือกากฟิล์มของฉบับดังกล่าวหลงเหลืออยู่ และ ปี พ.ศ. 2546 นำกลับมาเป็นละครโทรทัศน์ ใน ช่อง 3 นำแสดงโดย ศุภกรณ์ กิจสุวรรณ, กุลณัฐ ปรียะวัฒน์, ชาติชาย งามสรรพ์, เกริก ชิลเลอร์, วิจารณ์ พลฤทธิ์, สันติสุข พรหมศิริ ออกอากาศทุกวันจันทร์ - ศุกร์ เวลา 18.35 น.

## เนื้อเรื่อง
### พ.ศ. 2507
ณ ร้านค้าแห่งหนึ่งในตำบลบ้านไร่ เจ้าของร้านถูกลูกน้องของ โมกขศักดิ์ (พันคำ) เจ้าพ่อโรงงานน้ำตาลที่นำโดย เดช (จุ๋มจิ๋ม ศรทอง) เข้าทำร้าย เนื่องจากขัดคำสั่งที่ห้ามปลูกพืชชนิดอื่นนอกจากอ้อย

ระหว่างนั้น สมัย บ้านดอน (ประจวบ ฤกษ์ยามดี) ชายหนุ่มลึกลับผ่านมาและเข้าช่วยเหลือ ทำให้ได้พบกับ น้ำผึ้ง (บุศรา นฤมิตร) ลูกสาวเจ้าของร้าน และเกิดการต่อสู้กับเดชและพวก แต่สมัยพลาดท่าถูกลอบตีจนสลบ ขณะกำลังจะถูกปลิดชีพ สมิง บ้านไร่ (มิตร ชัยบัญชา) ซึ่งเป็นคู่อริของโมกขศักดิ์ เข้ามาช่วยไว้ได้ทัน ก่อนพาสมัยกลับไปรักษาตัวที่บ้าน

ที่ไร่ของสมิง สมัยซึ่งฟื้นจากการถูกทำร้ายได้สนทนากับสมิง จนทราบว่าโมกขศักดิ์กำลังหาทางเล่นงานสมิง อย่างไรก็ตาม สิ่งที่ทำให้โมกขศักดิ์ยังลังเลอยู่คือสมิงเป็นคนรักของ สัตวา หรือ นกเขียว (เพชรา เชาวราษฎร์) ลูกสาวสุดที่รักคนเดียวของเขา ขณะเดียวกัน สมิงเองก็รู้สึกหนักใจ เพราะเกรงว่าหากตนแต่งงานกับนกเขียว จะยิ่งทำให้ชาวไร่ได้รับความเดือดร้อนมากขึ้น

ณ บ้านของโมกขศักดิ์ นกเขียวขอเงิน 100 บาทจากพ่อเพื่อไปซื้อแป้งผัดหน้าที่ตลาดบ้านไร่ โดยจะขี่รถจักรยานยนต์คันใหม่ที่ ลุงอ้วน (แป๊ะอ้วน) พี่เลี้ยงของเธอเพิ่งทำความสะอาดเสร็จ ระหว่างนั้นเธอได้พบกับ เสือ (เชาว์ แคล่วคล่อง) มือขวาคนสนิทของโมกขศักดิ์ ซึ่งแอบหลงรักนกเขียวและพยายามขอติดรถไปด้วย แต่นกเขียวปฏิเสธอย่างไม่ใยดี ทำให้ลุงอ้วนที่ไม่ชอบเสืออยู่แล้วเข้ามาซ้ำเติมอีก

เสือจึงนำเรื่องไปฟ้องโมกขศักดิ์ ซึ่งกำลังนั่งดื่มอยู่ริมสระว่ายน้ำ โมกขศักดิ์บอกให้เสืออย่าถือสา ก่อนสอบถามความคืบหน้างานที่สั่งไป เสือรายงานว่าเรียบร้อยแล้ว และกล่าวถึงสมิงที่คอยขัดขวาง โมกขศักดิ์จึงแสดงความต้องการจะกำจัดสมิง เสือจึงถามว่าเมื่อใดจะให้ตนลงมือ หรือยังเกรงใจนกเขียวอยู่ โมกขศักดิ์ตอบว่า แม้นกเขียวจะเป็นลูกแท้ ๆ แต่หากยังติดต่อกับสมิงอยู่ ก็จะจัดการด้วยตนเอง

นกเขียวแอบขี่รถจักรยานยนต์มาหาสมิงด้วยความคิดถึง แต่ก็แสดงความน้อยใจที่สมิงยังไม่ไปสู่ขอกับพ่อตามธรรมเนียม สมิงจึงให้สัญญาว่าจะแต่งงานกับนกเขียว เพื่อเป็นสัญญาณให้ชาวไร่รับรู้ว่าเขาต่อสู้เพื่อใคร อย่างไรก็ตาม นกเขียวยังกล่าวเชิงประชดว่า สมิงอาจเป็นว่าที่ลูกเขยเพียงคนเดียวที่คิดจะโค่นอำนาจของพ่อตา ขณะเดียวกันก็รักลูกสาวของเขาอยู่ อย่างไรก็ตาม สมิงกล่าวเอาใจนกเขียวพร้อมหัวเราะว่า การรักลูกสาวเป็นความสุขส่วนตัว ส่วนการโค่นล้มอำนาจของพ่อตาเป็นความสุขส่วนรวม พร้อมทั้งขอให้นกเขียวเห็นใจและรอคอยจนกว่าทั้งสองจะได้แต่งงานกัน

ขณะเดียวกัน สมัยได้ปีนต้นไม้เพื่อแอบดูหญิงสาวคนหนึ่งขณะอาบน้ำ แต่เกิดพลาดตกลงมา จึงได้ทำความรู้จักและทราบว่าหญิงสาวผู้นั้นชื่อ ทองกร (อัมพิกา ดาราวรรณ) จากนั้นสมัยได้เดินทางต่อไปยังร้านของน้ำผึ้งเพื่อดื่มสุรา ในเวลาเดียวกัน นกเขียวซึ่งแยกจากสมิง ได้เดินทางมาซื้อแป้งที่ร้านดังกล่าวพอดี ทำให้สมัยซึ่งกำลังมึนเมาเข้าไปแซวขณะนกเขียวกำลังจะออกจากร้าน ส่งผลให้ทั้งสองเกิดปากเสียงกันในที่สุด 

เมื่อกลับถึงบ้าน นกเขียวก็อาละวาดใส่ แม่วอน (วิไลวรรณ วัฒนพานิช) แม่บ้านและแม่เลี้ยงของนกเขียวซึ่งรักและห่วงใยนกเขียวเหมือนลูกแท้ ๆ จนร้องไห้พอดีกับที่โมกขศักดิ์กลับเข้าบ้านจึงให้กำลังใจแม่วอนเพราะแม่ของนกเขียวเพิ่งตายจากไปนกเขียวจึงเอาแต่ใจ แม่วอนจึงสาบานว่าจะเอาความดีพิชิตใจนกเขียวให้ได้

## นักแสดงหลัก

## อ้างอิง

หมวดหมู่:ภาพยนตร์ไทยที่ออกฉายในปี พ.ศ. 2507
หมวดหมู่:ภาพยนตร์ไทยที่ออกฉายในปี พ.ศ. 2522
หมวดหมู่:ละครโทรทัศน์ไทยในปี พ.ศ. 2546
หมวดหมู่:ละครโทรทัศน์ช่อง 3
หมวดหมู่:ภาพยนตร์ที่กำกับโดย พันคำ